TCC วิ่งแรง 21% รับงบ Q3 พลิกกำไร 33 ลบ. รับรายได้ขายถ่านหินพุ่ง
TCC กระฉูด 21% รับงบไตรมาส 3/64 พลิกกำไร 33 ลบ. จากปีก่อนขาดทุน 3 ลบ. รับรายได้ขายถ่านหินพุ่ง หลังราคาในตลาดโลกปรับตัวเพิ่มขึ้นสูง
TCC กระฉูด 21% รับงบไตรมาส 3/64 พลิกกำไร 33 ลบ. จากปีก่อนขาดทุน 3 ลบ. รับรายได้ขายถ่านหินพุ่ง จากการปรับตัวขึ้นของราคาตลาดถ่านหิน
12 พ.ย. 2564

ผู้สื่อข่าวรายงานว่า ราคาหุ้น บริษัท ไทย แคปปิตอล คอร์ปอเรชั่น จำกัด (มหาชน) หรือ TCC ณ เวลา 11:38 น. อยู่ที่ระดับ 1.38 บาท บวก 0.24 บาท หรือ 21.05% สูงสุดที่ระดับ 1.42 บาท ต่ำสุดที่ระดับ 1.19 บาท ด้วยมูลค่าการซื้อขาย 345.59 ล้านบาท

โดยปัจจัยที่ส่งผลให้ราคาหุ้นปรับตัวเพิ่มขึ้นแรงเนื่องจากรายงานผลดำเนินงานงวดไตรมาส 3/64 มีกำไรสุทธิ 32.77 ล้านบาท กำไรสุทธิต่อหุ้น 0.026 บาท เพิ่มขึ้นเมื่อเทียบกับช่วงเดียวกันของปีก่อนที่ขาดทุนสุทธิ 2.97 ล้านบาท ขาดทุนสุทธิต่อหุ้น 0.002 บาท โดยกลุ่มบริษัทมีรายได้จากการขายถ่านหินในไตรมาส 3/64 จำนวน 383.8 ล้านบาท เพิ่มขึ้นจากปีที่แล้ว 266.5 ล้านบาท คิดเป็น 227.2% เป็นผลมาจากกลยุทธ์ทางการตลาด และการปรับตัวขึ้นของราคาตลาดถ่านหิน บริษัทมีอัตรากำไรขั้นต้นของธุรกิจถ่านหินในไตรมาส 3/64 จำนวน 79.1 ล้นบาท คิดเป็น 20.6% ลดลงเล็กน้อยจากปีที่แล้วทีมีอัตรากำไรขั้นต้นคิดเป็น 22.9%
ขณะที่กลุ่มบริษัทฯมีค่าใช้จ่ายในการขายของธุรกิจถ่านหิน 22.6 ล้านบาท เพิ่มขึ้นจากปีที่แล้ว 6.8 ล้านบาท คิดเป็น 43.0% อัตราส่วนค่าใช้จ่ายในการขายสำหรับไตรมาส 3/64 เมื่อเทียบกับรายได้จากการขายสำหรับงวดเดียวกันคิดเป็น 5.9% ซึ่งต่ำกว่าอัตราส่วนเดียวกันของปีที่แล้ว ซึ่งคิดเป็น 13.5%
ส่วนกลุ่มบริษัทฯมีค่าใช้จ่ายในการบริหาร 13 ล้านบาท ลดลงจากปีที่แล้ว 0.2 ล้านบาท คิดเป็น 1.5% และมีค่าใช้จ่ายภาษีเงินได้ สำหรับไตรมาส 3/64 จำนวน 9.4 ล้านบาท